Haridus- ja Teadusministeerium Teie: 12.02.2021 nr 8-1/21/704

Munga 18 Meie: 12.03.2021 nr 51-2

TARTU

11317 TALLINN

**Arvamus Täiskasvanute koolituse seaduse väljatöötamise kavatsuse osas**

Sihtasutus Kutsekoda ja selle juures tegutsev EPALE keskus Eestis on tutvunud väljatöötamise kavatsusega ja esitab asutuse töötajatelt ning EPALE kogukonnalt koondatud arvamuse. Toetame esitatud kavatsusi täiskasvanute täienduskoolituste kvaliteedi parandamiseks osaliselt koos järgenvate ettepanekutega.

1. **Õppe kvaliteedi hindamine**

Kavatsus on üles ehitada keskne kvaliteeditagamise süsteem, mis peaks andma kõigile rahastajatele ja koolitustel osalejatele kindlustunde, et hinnatud koolituse pakkuja puhul on tegemist kvaliteetse teenusega. Riikliku kvaliteedihindamise süsteemi loomisega kaasneb suur halduskoormus ja kulu ning see ei taga ka kvaliteetset täienduskoolitust. Ehk, kavatsuses esitatu põhjal keskendub kirjeldatud kvaliteedihindamise süsteem kehtivate nõuete formaalsele kontrollile, mitte täienduskoolituste kvaliteedi parendamisele.

Soovitus on kavandatava õppe kvaliteedi hindamise (nn teise etapi) seadustamise eel töötada välja kvaliteedi hindamise kriteeriumid ja kvaliteedisüsteem, kaasates laiapõhjaliselt täienduskoolitusasutusi ning täiskasvanute koolitajaid. Ühtlasi keskenduda enam täienduskoolitusasutuste, koolituste tellijate ja õppijate harimisele TÄKS-i nõuetest. Kaasamiseks ja aruteludeks võib kasutada EPALE platvormi.

1. **Avaliku tagasiside kogumine**

Sisulist koolituse kvaliteeti saab hinnata õpiväljundite saavutamise kaudu, kuid parim võimalik lahendus selleks on täienduskoolituse tagasiside kogumine. See on vajalik ja annab täpsema hinnangu koolituse kvaliteedi kohta. Eraldi täienduskoolituste tagasiside süsteemi loomist ei pea mõistlikuks.

Soovitus on ühtse süsteemina võtta kasutusele HARNO JUHAN või liidestada selle infosüsteemiga olemasolev täienduskoolitusasutuse tarkvara, kuhu oleks koondatud ja avaldatud tagasiside. Lisaks tagasisidele looks see eelduse üheks avalikuks ja kõigile kättesaadavaks koolituste andmebaasi loomiseks, millest seni on Eesti koolitusturul puudust tuntud. Taoline lahendus võimaldaks lisaks koguda täienduskoolitusasutustelt statistikat koolitajate arvu, koormuse ja koolitusmahtude kohta, mis toetaks teadmuspõhiste otsuste tegemist täiskasvanuhariduse valdkonnas.

1. **Õppijate ja koolitustunnistuste register**

Kavatsus kohustada täienduskoolitusasutusi sisestama koolitusel õppinute infot riiklikusse registrisse kasvatab märkimisväärselt täienduskoolitusasutuste koormust (lisandub kulu). Samas kui saadav kasu jääb ebaselgeks. Lisaks kaasneb uue registri loomise ja haldamisega täiendav kulu.

Soovitus on vajadusel kasutada õppijate ja koolitustunnistuste registrina - nn Õppimise digilugu - uut Europassi keskkonda, mis võimaldab luua, hoiustada ja esitleda digitaalselt kinnitatud koolitustunnistusi üle kogu Euroopa.

Lugupidamisega

*(allkirjastatud digitaalselt)*

Tiia Randma

SA Kutsekoda

Juhatuse liige

Georgi Skorobogatov georgi.skorobogatov@kutsekoda.ee

Urve Mets urve.mets@kutsekoda.ee